CELEX: 32022D0910
Language: hu
Date: 2022-06-09 00:00:00
Title: A Bizottság (EU) 2022/910 végrehajtási határozata (2022. június 9.) az (EU) 2019/1326 végrehajtási határozatnak a kisfeszültségű kapcsolók, szakaszolók, szakaszolókapcsolók és biztosító-kapcsolókészülék kombinációk elektromágneses összeférhetőségére, valamint a mobiltelefonok külső tápegységére vonatkozó harmonizált szabványok tekintetében történő módosításáról (EGT-vonatkozású szöveg)

2022.6.10.   
               
               
                  HU
               
               
                  Az Európai Unió Hivatalos Lapja
               
               
                  L 157/70
               
            
         A BIZOTTSÁG (EU) 2022/910 VÉGREHAJTÁSI HATÁROZATA
         (2022. június 9.)
         az (EU) 2019/1326 végrehajtási határozatnak a kisfeszültségű kapcsolók, szakaszolók, szakaszolókapcsolók és biztosító-kapcsolókészülék kombinációk elektromágneses összeférhetőségére, valamint a mobiltelefonok külső tápegységére vonatkozó harmonizált szabványok tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 10. cikke (6) bekezdésére,
         mivel:
         
                     (1)
                  
                  
                     A 2014/30/EU európai parlamenti és tanácsi irányelv (2) 13. cikke értelmében azokról az elektromos berendezésekről, amelyek megfelelnek az olyan harmonizált szabványoknak, illetve azok egyes részeinek, amelyek hivatkozásait közzétették az Európai Unió Hivatalos Lapjában, vélelmezni kell, hogy megfelelnek az említett szabványok vagy azok részei által meghatározott, az említett irányelv I. mellékletében megállapított alapvető követelményeknek.
                  
               
                     (2)
                  
                  
                     A Bizottság a C(2016) 7641 végrehajtási határozattal (3) felkérte az Európai Szabványügyi Bizottságot (CEN), az Európai Elektrotechnikai Szabványügyi Bizottságot (CENELEC) és az Európai Távközlési Szabványügyi Intézetet (ETSI) arra, hogy a 2014/30/EU irányelv támogatása céljából dolgozzák ki és vizsgálják felül az elektromágneses összeférhetőségre vonatkozó harmonizált szabványokat.
                  
               
                     (3)
                  
                  
                     A C(2016) 7641 végrehajtási határozatban foglalt kérelem alapján a CENELEC felülvizsgálta a kisfeszültségű kapcsolókra, szakaszolókra, szakaszolókapcsolókra és biztosító-kapcsolókészülék kombinációkra vonatkozó EN IEC 60947–3:2009 harmonizált szabványt és az azt módosító EN IEC 60947–3:2009/A1:2012 szabványt, amelyek hivatkozásait a 2018/C 246/01 bizottsági közleményben (4) tették közzé.
                  
               
                     (4)
                  
                  
                     A felülvizsgálat eredményeként elfogadásra került a kisfeszültségű kapcsoló- és vezérlőkészülékekre, kapcsolókra, szakaszolókra, szakaszolókapcsolókra és biztosító-kapcsolókészülék kombinációkra vonatkozó EN IEC 60947-3:2021 harmonizált szabvány.
                  
               
                     (5)
                  
                  
                     A Bizottság és a CENELEC közösen megvizsgálta, hogy az EN IEC 60947–3:2021 harmonizált szabvány megfelel-e a C(2016) 7641 végrehajtási határozatban foglalt kérelemnek.
                  
               
                     (6)
                  
                  
                     Az EN IEC 60947–3:2021 harmonizált szabvány megfelel a vele szemben támasztott és a 2014/30/EU irányelvben megállapított alapvető követelményeknek. Ezért a szóban forgó szabvány hivatkozásait indokolt közzétenni az Európai Unió Hivatalos Lapjában.
                  
               
                     (7)
                  
                  
                     Az (EU) 2019/1326 bizottsági végrehajtási határozat (5) I. melléklete felsorolja a 2014/30/EU irányelvnek való megfelelés vélelmezését megalapozó harmonizált szabványok hivatkozásait. Annak érdekében, hogy a 2014/30/EU irányelv támogatása céljából kidolgozott harmonizált szabványok hivatkozásai egyetlen jogi aktusban szerepeljenek, az EN IEC 60947–3:2021 szabvány hivatkozását bele kell foglalni az említett mellékletbe.
                  
               
                     (8)
                  
                  
                     Ezért az EN IEC 60947–3:2009 szabvány és az azt módosító EN IEC 60947–3:2009/A1:2012 szabvány hivatkozásait vissza kell vonni az Európai Unió Hivatalos Lapjából.
                  
               
                     (9)
                  
                  
                     2021. november 15-i levelében az Európai Távközlési Szabványügyi Intézet (ETSI) arról tájékoztatta a Bizottságot, hogy a kisfeszültségű, egyenfeszültségű kimenetű villamosenergia-ellátó berendezések elektromágneses összeférhetőségére vonatkozó EN 61204–3:2000 harmonizált szabvány, amelynek hivatkozását a 2018/C 246/01 közleményben tették közzé, az EN 301 489–34 V1.4.1 harmonizált szabvány hatálya alá tartozó töltőkre is kiterjed. A Bizottság az ETSI-vel közösen úgy ítélte meg, hogy az EN 301 489–34 V1.4.1 harmonizált szabvány helyett használható az EN 61204–3:2000 harmonizált szabvány, mivel az EN 301 489–34 V1.4.1 szabványban a töltők mobiltelefon által generált mezőktől való védelme érdekében meghatározott kiegészítő védelmi követelményekre már nincsen szükség.
                  
               
                     (10)
                  
                  
                     Ezért az EN 301 489–34 V1.4.1 harmonizált szabványra vonatkozó hivatkozást vissza kell vonni az Európai Unió Hivatalos Lapjából.
                  
               
                     (11)
                  
                  
                     Az (EU) 2019/1326 végrehajtási határozat II. melléklete felsorolja a 2014/30/EU irányelv támogatása céljából kidolgozott azon harmonizált szabványok hivatkozásait, amelyeket visszavonnak az Európai Unió Hivatalos Lapjának C sorozatából. Ezért helyénvaló az EN IEC 60947–3:2009 harmonizált szabványra és az azt módosító EN IEC 60947–3:2009/A1:2012 szabványra, valamint az EN 301 489–34 V1.4.1 harmonizált szabványra való hivatkozásokat felvenni az említett mellékletbe.
                  
               
                     (12)
                  
                  
                     Annak érdekében, hogy a gyártóknak elegendő idejük legyen felkészülni az EN IEC 60947–3:2021 harmonizált szabvány alkalmazására, az EN IEC 60947-3:2009 és az azt módosító EN IEC 60947-3:2009/A1:2012 harmonizált szabványra vonatkozó hivatkozások visszavonását el kell halasztani.
                  
               
                     (13)
                  
                  
                     Annak érdekében, hogy a gyártóknak elegendő idejük legyen felkészülni az EN 301 489–34 V1.4.1 harmonizált szabvány helyett az EN 61204–3:2000 harmonizált szabvány alkalmazására, az előbbi harmonizált szabványra való hivatkozás visszavonását el kell halasztani.
                  
               
                     (14)
                  
                  
                     Az (EU) 2019/1326 végrehajtási határozatot ezért ennek megfelelően módosítani kell.
                  
               
                     (15)
                  
                  
                     Egy harmonizált szabványnak való megfelelés alapján a szóban forgó szabvány hivatkozásának az Európai Unió Hivatalos Lapjában való közzétételi időpontjától kezdődően vélelmezhető az uniós harmonizációs jogszabályokban meghatározott, megfelelő alapvető követelményeknek való megfelelés. Ezért e határozatnak a kihirdetése napján kell hatályba lépnie,
                  
               ELFOGADTA EZT A HATÁROZATOT:
         
            1. cikk
            Az (EU) 2019/1326 végrehajtási határozat I. melléklete e határozat I. mellékletének megfelelően módosul.
         
         
            2. cikk
            Az (EU) 2019/1326 végrehajtási határozat II. melléklete e határozat II. mellékletének megfelelően módosul.
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2022. június 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 12. o.
         
         
            (2)  Az Európai Parlament és a Tanács 2014/30/EU irányelve (2014. február 26.) az elektromágneses összeférhetőségre vonatkozó tagállami jogszabályok harmonizálásáról (HL L 96., 2014.3.29., 79. o.).
         
            (3)  A Bizottság C(2016) 7641 végrehajtási határozata (2016. november 30.) az elektromágneses összeférhetőségre vonatkozó tagállami jogszabályok harmonizálásáról szóló, 2014. február 26-i 2014/30/EU európai parlamenti és tanácsi irányelvet támogató harmonizált szabványok tekintetében az Európai Szabványügyi Bizottsághoz, az Európai Elektrotechnikai Szabványügyi Bizottsághoz és az Európai Távközlési Szabványügyi Intézethez intézett szabványosítási kérelemről.
         
            (4)  A Bizottság közleménye az Európai Parlament és a Tanács 2014/30/EU irányelve az elektromágneses összeférhetőségre vonatkozó tagállami jogszabályok harmonizálásáról végrehajtása keretében (Az uniós harmonizációs jogszabályok értelmében összehangolt szabványok címeinek és hivatkozásainak közzététele) (HL C 246., 2018.7.13., 1. o.).
         
            (5)  A Bizottság (EU) 2019/1326 végrehajtási határozata (2019. augusztus 5.) az elektromágneses összeférhetőségre vonatkozóan a 2014/30/EU európai parlamenti és tanácsi irányelv támogatása céljából kidolgozott harmonizált szabványokról (HL L 206., 2019.8.6., 27. o.).
      
      
         
            I. MELLÉKLET
            Az I. melléklet a következő bejegyzéssel egészül ki:
            
               
                           Sorszám
                        
                        
                           A szabvány hivatkozása
                        
                     
                           „21.
                        
                        
                           EN IEC 60947-3:2021
                           Kisfeszültségű kapcsoló- és vezérlőkészülékek. 3. rész: Kapcsolók, szakaszolók, szakaszolókapcsolók és biztosító-kapcsolókészülék kombinációk”.
                        
                     
         
      
      
         
            II. MELLÉKLET
            A II. melléklet a következő bejegyzésekkel egészül ki:
            
               
                           Sorszám
                        
                        
                           A szabvány hivatkozása
                        
                        
                           A visszavonás időpontja
                        
                     
                           „18.
                        
                        
                           EN IEC 60947-3:2009
                           Kisfeszültségű kapcsoló- és vezérlőkészülékek. 3. rész: Kapcsolók, szakaszolók, szakaszolókapcsolók és biztosító-kapcsolókészülék kombinációk
                           EN IEC 60947-3:2009/A1:2012
                        
                        
                           2023. december 10.
                        
                     
                           19.
                        
                        
                           EN 301 489 -34 V1.4.1
                           Elektromágneses összeférhetőségi és rádióspektrumügyek (ERM). Rádióberendezések és -szolgálatok elektromágneses összeférhetőségi (EMC) szabványa. 34. rész: A mobiltelefonok külső tápegységének (EPS) sajátos feltételei
                        
                        
                           2023. december 10.”